B. Bugár, podpredseda NR SR: (2001-10-04):
Vážené panie poslankyne, vážení páni poslanci, žiadam vás, aby ste sa prezentovali. (Hlasovanie.) Prítomných len 67 poslancov. Ak nebude dosť poslancov, vyhlásim hodinovú prestávku. Budeme hlasovať o zaradení návrhu vlády na skrátené legislatívne konanie o vládnom návrhu zákona, ktorým sa mení zákon Národnej rady Slovenskej republiky č. 118/1996 Z. Z. o ochrane vkladov a o zmene a doplnení niektorých zákonov v znení zákona č. 154/1999 Z. z. a ktorým sa mení a dopĺňa zákon č. 328/1991 Zb. o konkurze a vyrovnaní v znení neskorších predpisov (tlač 1211). Ak prejde tento návrh, tak potom ihneď po vyslovení súhlasu s návrhom vlády na skrátené legislatívne konanie pristúpime k prvému čítaniu. Nech sa páči, prezentujme sa a hlasujme o tomto návrhu poslaneckých klubov vládnej koalície. (Hlasovanie.) Prítomných 78 poslancov, za návrh 77, nehlasoval 1. Konštatujem, že tento návrh bol prijatý. Takže pristúpime k rokovaniu o návrhu vlády na skrátené legislatívne konanie o vládnom návrhu zákona, ktorým sa mení zákon Národnej rady Slovenskej republiky č. 118/1996 Z. z. o ochrane vkladov a o zmene a doplnení niektorých zákonov v znení zákona č. 154/1999 Z. z. a ktorým sa mení a dopĺňa zákon č. 328/1991 Zb. o konkurze a vyrovnaní v znení neskorších predpisov . Návrh vlády ste dostali ako tlač 1211. Súčasťou návrhu vlády je aj návrh uznesenia Národnej rady. Z poverenia vlády Slovenskej republiky návrh odôvodní ministerka financií Brigita Schmögnerová. Pani ministerka, nech sa páči, máte slovo. B. Schmögnerová, ministerka financií SR: Ďakujem pekne. Vážený pán predsedajúci, vážená poslanecká snemovňa, dovoľte, aby som vám predniesla návrh na skrátené legislatívne konanie o vládnom návrhu zákona, ktorým sa mení zákon Národnej rady č. 118/1996 Z. z. o ochrane vkladov a o zmene a doplnení niektorých zákonov v znení zákona č. 154/1999 Z. z. a ktorým sa mení a dopĺňa zákon č. 328/1991 Zb. o konkurze a vyrovnaní v znení neskorších predpisov. Cieľom predloženého vládneho návrhu zákona je urýchlená úprava niektorých ustanovení týchto dvoch zákonov tak, aby sa mohla dosiahnuť jednotná aplikačná prax súdov pri rozhodovaní súvisiacom s konkurzmi na majetok úpadcov, konkurzných dlžníkov, predovšetkým pri rozhodovaní o nárokoch fondu ochrany vkladov voči bankám, úpadku s nedostupnými vkladmi, za ktoré fond ochrany vkladov vyplatil náhrady. Navrhovanými úpravami sa odstránia akútne riziká ohrozenia ochrany bankových vkladov ako neoddeliteľnej súčasti bankového sektora a riziká vzniku značných budúcich hospodárskych škôd, ktoré vznikli po rozhodnutí odvolacieho senátu Najvyššieho súdu Slovenskej republiky z 3. 9. 2001 v spore medzi fondom ochrany vkladov a správcom konkurznej podstaty Dopravnej banky a ktoré by sa v konečnom dôsledku prenášali na štát. Navyše, plnú funkčnosť ochrany bankových vkladov, teda vrátane vytvorenia predpokladov na efektívne vymáhanie nárokov fondu ochrany vkladov je potrebné zabezpečiť aj v súvislosti s prístupovým procesom Slovenskej republiky do EÚ. Vzhľadom na uvedené mimoriadne okolnosti, v dôsledku ktorých hrozia štátu značné hospodárske škody, sú podľa § 89 ods. 1 zákona Národnej rady o rokovacom poriadku Národnej rady vytvorené všetky predpoklady na to, aby sa Národná rada Slovenskej republiky uzniesla na skrátenom legislatívnom konaní o vládnom návrhu zákona. Ďakujem za pozornosť.